作者:李端
標題:鮮於少府宅看花
內容:謝家能植藥，萬簇相縈倚。爛熳綠苔前，嬋娟青草裡。垂欄複照戶，映竹仍臨水。驟雨發芳香，回風舒錦綺。孤光雜新故，眾色更重累。散碧出疏莖，分黃成細蕊。遊蜂高更下，驚蝶坐還起。玉貌對應慚，霞標方不似。春陰憐弱蔓，夏日同短晷。回落報榮衰，交關鬥紅紫。花時苟未賞，老至誰能止。上客屢移床，幽僧勞憑幾。初合雖薄劣，卻得陪君子。敢問賢主人，何如種桃李。